भ्रष्टाचार के मुकद्दमे झेल रहे भाजपा के पूर्व मुख्यमंत्री और भाजपा से अलग होकर कर्नाटक जनता पक्ष नाम से राजनीतिक दल बनानेवाले बीएस येदियुरप्पा के चुनावी मैदान में उतरने की दशा में भाजपा की कितनी दुर्दशा हों सकती है उसका नमूना भाजपा अभी हाल के शहरी स्थानीय निकाय के चुनावों में देख ही चुकी है. चुनावी राजनीति में केवल दो लक्ष्य होते हैं. विजय का नगाडा या दूसरे का काम बिगाड़ा. चालीस वर्षों तक जनसंघ और फिर भाजपा को कर्नाटक में खड़ा करने व दक्षिण के द्वार कहे जाने वाले कर्नाटक में पहली बार भाजपा की पूर्णबहुमत की सरकार बनानेवाले येदियुरप्पा विपक्षियों से अधिक अपने ही दल के नेताओं के षड़यंत्र के शिकार हो गए. मुख्यमंत्री का पद छिन जाने व भाजपा आलाकमान की बेरुखी ने येदियुरप्पा को बगावत कर नया दल बनाने को मजबूर किया. पिछले माह ही संपन्न हुये स्थानीय निकायों के चुनावों में उनके दल कजपा ने कर्नाटक में अपनी सम्मानजनक उपस्थिति का परिचय दिया है. यही नहीं कर्नाटक में येदियुरप्पा भाजपा के लिए कितने विध्वंसक हो सकते हैं यह सत्तारूढ़ भाजपा को स्थानीय निकायों के चुनावों के नतीजों से स्पष्ट हो गया होगा. वैसे साधारणतया यह देखा गया है कि ग्रामीण या शहरी स्थानीय निकायों के चनावों के नतीजों से विधानसभा या लोकसभा के चुनाव प्रभावित नहीं होते. परन्तु कर्नाटक में शहरी स्थानीय निकाय चुनावों के नतीजे वाकई चौंकाने वाले हैं. पूर्व मुख्यमंत्री बीएस येदियुरप्पा के भाजपा से अलग होने के बाद भाजपा की कमजोर स्थिति का आंकलन तो सभी को था और इसका लाभ येदियुरप्पा की कजपा और एचडी देवगौड़ा की जेडी (एस) को मिलने की सम्भावना अधिक बताई जा रही थी. परन्तु इन सब के विपरीत इसका लाभ कांग्रेस को ही अधिक मिला ऐसा प्रतीत हो रहा है. जो निश्चय ही चौकाने वाले नतीजे है. जिसका अर्थ यह हुआ कि मतों का बड़ी संख्या में बिखराव व स्थानान्तरण हुआ है. कर्नाटक में गत माह को 4976 वार्डों के लिए हुए शहरी स्थानीय निकाय चुनावों में से कांग्रेस जहां 1900 से भी अधिक सीटें जीतने में सफलता पाई वहीं भाजपा 900 के आसपास ही सिमट कर रह गयी है. भाजपा से बगावत कर अपनी अलग कर्नाटक जनता पार्टी बनानेवाले पूर्व मुख्यमंत्री बीएस येदियुरप्पा तो 300 का आंकड़ा भी पार नहीं कर सके. अपने बूते पर पहली बार चुनावी रण में उतरी कजपा ने जहाँ २७६ सीटों पर विजय प्राप्त की वहीँ बड़ी संख्या में भाजपा के प्रत्याशियों की पराजय का कारण भी बनी. इससे भी यह स्पष्ट हो जाता है कि कांग्रेस के प्रत्याशियों के विजय में येदियुरप्पा के योगदान को नाकारा नहीं जा सकता.